Lijep pozdrav svima!

Ovaj tjedan nam slijedi ponavljanje i utvrđivanje gradiva o Osmanskom Carstvu.

Molim sve koji su dužni neke zadaće da iskoriste ovo vrijeme i pošalju sve zaostatke jer ćemo vam uskoro morati davati i ocjene.

Tko nije neka pogleda video lekcije koje se nalaze na ovim poveznicama

<https://www.youtube.com/watch?v=6eWzseftwWk&list=PL9Mz0Kqh3YKorkVGoRnb-dwQmLtgKd01E&index=6&t=0s>

<https://www.youtube.com/watch?v=TPBa3qlVXqM&list=PL9Mz0Kqh3YKorkVGoRnb-dwQmLtgKd01E&index=7&t=0s>

Za ponavljanje gradiva riješite radnu bilježnicu na stranicama 51 – 53 (samo peti zadatak). Ako neki zadatak ne znate riješiti, molim vas da mi se javite! Rok za izvršavanje ovog zadatka je do četvrtka, 9.4. Ne trebate mi ništa slati, samo lajkajte moju poruku.

U nastavku su rješenja listića koji ste dobili na prošlom satu, pa provjerite svoja rješenja.

HRVATSKA I UGARSKA POD OSMANLIJSKIM NAPADIMA

- Žigmunda Luksemburškog nasljeđuje kćerin suprug Albert Habsburg → kratka vladavina → vladavina raznih obitelji, borbe za vlast

- Matija Korvin – izabran za kralja Hrvatske i Ugarske (1458.-1490.)

* sin Janka Hunjadija (uspješno ratovao protiv Osmanlija)
* provodi reforme: - porezna reforma – porez moraju plaćati svi staleži

(puni državnu blagajnu)

- uvodi stajaću vojsku → postao neovisan o velikašima

* krenuo protiv Osmanlija → osvojio sjevernu Bosnu do Jajaca
* stvorio obrambeni sustav na granici prema Osmanlijama:

- osnovao Jajačku i Srebreničku banovinu

- osnovao Senjsku kapetaniju (obrana od Turaka i Mlečana)

* pravedan vladar, u Budimu okupljao humanističke znanstvenike

- Bitka na Krbavskom polju 1493. g. – ban Emerik Derenčin

- najveći hrvatski poraz u ratovima s Osmanlijama

- Turci osvajaju utvrdu za utvrdom, 1522. Knin

- 1521. osvojen Beograd → otvoren put prema Ugarskoj

- Mohačka bitka 1526. – Ludovik II. Jagelović (ugarski i hrvatski kralj) ↔ Sulejman I. Veličanstveni → poraz ugarske vojske

- smrt Ludovika II. → na prijestolje dolazi dinastija Habsburg (1527.-1918.)

Ovdje je pet legendi o Osmanlijama (Turcima) koje su vezane uz Samobor. Vaš zadatak je izabrati jednu legendu i nacrtati strip. Strip svakako treba imati naslov izabrane legende, te do najviše 6 slika u kojima ćete ilustrirati legendu. Strip trebate napraviti tako da onaj tko čita može shvatiti legendu iako za nju nikad nije čuo. Ako vam ne ide crtanje, u ovom zadatku ne trebate brinuti oko toga – potrudite se koliko možete, ali vaše likovno umijeće ovdje nije za ocjenu. Za ovaj zadatak imate vremena do petka 24.4. Pošaljite mi na mail ili u Teamse.

Veselim se vašim stripovima!

TURCI NAPADAJU LIPOVEC-GRAD

Kada su Turci napadali Lipovec, mirno su prolazili kroz Gornji kraj. Bilo je dogovoreno da će u znak mira svaka kuća kroz prozor objesiti ručnik, ili kako su to tada rekli ''ruticu'' i to tako da je pola ručnika u sobi, a druga polovica visi vani. Lipovac se dobro obranio tako da ga Turci nisu osvojili, ali je jedan njihov paša ranjen i pokopan u obližnjoj šumi. Legenda kaže da se i puno vremena kasnije u šumi vidio humak kojeg su nazvali ''turski grob''.

TURSKI TABOR

Turska vojska bila je toliko brojna da su vojnici prekrili sva polja od Bregane do Svete Nedelje. Sultan je trebao imati pregled nad cijelim taborom, ali nigdje nije bilo nekog povišenog mjesta. Zbog toga je zapovjedio da svaki vojnik uzme šaku zemlje i baci je na jednu hrpu. Kada su vojnici to napravili, nastao je humak na ravnom polju u blizini sela Farkaševca.

KAKO JE PLANINSKA VILA SPASILA OKIĆ-GRAD OD TURAKA

Turci su godinama bezuspješno napadali Okić. Nakon tri godine, kada su branitelji ostali bez hrane, počeli su se dogovarati što napraviti. Tada se pojavila planinska vila s Plješivice. Rekla im je da sašiju vreću u koju će staviti preostalo žito i spustiti je niz zidine, a nakon toga je nestala. Branitelji su tako napravili, a kada su Turci vidjeli vreću koja se spušta niz zidine, nadali su se da je to pismo u kojem im pišu o svojoj predaji. No kada su otvorili vreću a iz nje je ispalo samo žito, zaključili su da branitelji imaju dovoljno hrane kad je čak i njima šalju. Zbog toga su odlučili napustiti opsadu i vratiti se kući.

KAKO JE SAMOBOR DOBIO IME ''KORITO VAROŠ''

Prilikom jednog turskog napada, Samoborci su se odlučili obraniti pomoću Gradne: šibljem i kamenjem napravili su veliku branu kojom su joj zagradili korito. U koritu se skupljala voda, a kad je dosegla visok vodostaj spojila je brijeg s brijegom – Tepec sa Stražnikom i Hajdovčakom. Turci se nisu usudili prići gradu preko šuma u kojima su bile straže, nego su krenuli prema samoborskoj utvrdi. Kad su ih Samoborci opazili, naglo su otvorili branu, a Gradna je svom silinom potekla koritom. Tom prilikom se mnogo Turaka utopilo, a paša se uspio spasiti jer se popeo na korito, pa ga je voda odnijela ravno u njegov tabor. Prema legendi, Turci su po tom događaju Samobor nazvali ''Korito varoš''.

KAKO JE KOKOT SPASIO SAMOBOR OD TURAKA

Turci nisu htjeli jurišati na Samobor, a velika želja im je bila osvojiti ga. Zato su odlučili gatati pomoću kokota. Uhvatili su jednoga i rekli mu: ''Mi ćemo te zaklati i ispeći. Ako ti pečen zakukurijekneš, bit će nam to znak da nam valja odavle otići. Ako ne, ostat ćemo i osvojit ćemo to Korito varoš''. Zahvaljujući Bogu, pečeni kokot je zakukurikao, Turci su se prepali i počeli spremati za odlazak. Kada su Samoborci to vidjeli, javili su braniteljima u Okić i Podsused, pa su svi zajedno topovima napali Turke. Okićki grof je iz svog topa pogodio u turski tabor ravno pašu u grkljan. Navodno je samo stigao reći: ''E ti kleti Korito varoš, nikad više dojti pod te.''